حميد المهداوي (تولد ف1 يناير 1979 ف لخنيشات) هو صحافي مغريبي معروف ب لفيديويات لي تيدير ف ليوتوب، وبلهضرة ديالو اللي تاتكون نيشان فلمواضيع اللي تيهضر عليها. المهداوي كان عندو سيت ديالو سميتو "بديل"، اللي تسد ف 2017. المهداوي تعرف بواحد الستيل متميز من بين الصحفيين دلجرائد الالكترونية سوا من الفيديوهات الاسبوعية اللي عبارة عن افتتاحيات ،او الحوارات اللي كان كايدير مع فاعلين سياسيين و حقوقيين من دارو. حميد المهداوي كان من الصحافيين لقلال اللي غطُاو حراك الريف بحيادية، وكان تيمشي بزاف للحسيمة باش يتبع لخبار. نهار 20 يوليوز 2017، قبل من واحد لمظاهرة د حراك الريف، قبطوه لبوليس، واتًحكم عليه ب 3 شهور د لحبس بتهمة "تحراش الناس باش يديرو مظاهرة، والغوات فمكان عمومي". هاد لحكم ديال تلت شهور بدلاتو لمحكمة مبعد لعام. من بعد، وبيدمان المهداوي فلحبس، اتاهماتو محكمة خرا فالدر لبيضا بتهمة خرا هي أنه "ماعلمش الدولة بجريمة تاتمس لأمن"، هاد الجريمة هي واحد عيطلو من هولاندا (اللي أصلا قال باللي ماعيطلوش) وقالو باللي باغي يدخًل السلاح والدبابات من روسيا للمغريب. مورا هاد التهمة تحكم عليه ب 3 سنين د لحبس.